चांदी भी 74 हजार के पार निकली; महंगाई, ग्लोबल डिमांड जैसी 5 वजहों से तेजी आई
Gold Rate Today (4th April 2023), Current Silver Price in India Today. Follow Current Gold and Silver Prices Latest Information, and News On Dainik Bhaskar (दैनिक भास्कर)
गोल्ड ने बुधवार, यानी 5 अप्रैल को नया रिकॉर्ड बनाया। 10 ग्राम सोना के दाम बढ़कर 61 हजार रुपए तक पहुंच गए। यह अब तक का ​​​​​​ऑलटाइम हाई है। इंडिया बुलियन एंड ज्वैलर्स एसोसिएशन (IBJA) की वेबसाइट के मुताबिक, आज सर्राफा बाजार में सोना 1,262 रुपए महंगा होकर 60,977 रुपए पर पहुंच गया है। इससे पहले 31 मार्च को सोने ने अपना ऑलटाइम हाई बनाया था, तब ये 59,751 रुपए प्रति 10 ग्राम पर पहुंच गया था।
इसके अलावा, चांदी भी 74 हजार के पार निकल गई है। IBJA के मुताबिक, आज सर्राफा बाजार में चांदी 2,822 रुपए महंगी होकर 74,522 रुपए पर पहुंच गई है। ये इसका 31 महीने का हाई लेवल है।
65 हजार तक जा सकता है सोना
केडिया एडवाइजरी के डायरेक्टर अजय केडिया के मुताबिक, सोने में 2020 से शुरू सुपर साइकिल अब भी जारी है। इस साल सोना 62,000 तक पहुंचने का अनुमान था, लेकिन मौजूदा परिस्थितियों में ये 64,000 तक पहुंच सकता है।
IIFL सिक्योरिटीज के वाइस प्रेसिडेंट अनुज गुप्ता कहते हैं कि शेयर बाजार में जारी उतार-चढ़ाव के कारण सोने को सपोर्ट मिल रहा है। इसके चलते इस साल के आखिर तक सोना 65 हजार रुपए प्रति 10 ग्राम तक जा सकता है।
सोने में सीमित निवेश फायदेमंद
IIFL सिक्योरिटीज के वाइस प्रेसिडेंट (कमोडिटी एंड करेंसी) अनुज गुप्ता कहते हैं कि भले ही आपको सोने में निवेश करना पसंद हो तब भी आपको इसमें सीमित निवेश ही करना चाहिए। एक्सपर्ट के अनुसार कुल पोर्टफोलियो का सिर्फ 10 से 15% ही सोने में निवेश करना चाहिए। किसी संकट के दौर में सोने में निवेश आपके पोर्टफोलियो को स्थिरता दे सकता है, लेकिन लंबी अवधि में यह आपके पोर्टफोलियो के रिटर्न को कम कर सकता है। सोने में कम से कम 3 से 5 साल के लिए निवेश करना सही रहेगा।
अब सिर्फ हॉलमार्क वाला सोना ही बिकेगा
1 अप्रैल से सोने को लेकर नए नियम लागू हुए हैं। नए नियम के तहत छह डिजिट वाले अल्फान्यूमेरिक हॉलमार्किंग के बिना सोना नहीं बिकेगा। जैसे आधार कार्ड पर 12 अंकों का कोड होता है, उसी तरह से सोने पर 6 अंकों का हॉलमार्क कोड होगा। इसे हॉलमार्क यूनीक आइडेंटिफिकेशन नंबर यानी HUID कहते हैं।
ये नंबर अल्फान्यूमेरिक यानी कुछ इस तरह से हो सकता है- AZ4524। इस नंबर के जरिए ये पता करना संभव होगा कि कोई सोना कितने कैरेट का है। देशभर में सोने पर ट्रेड मार्क देने के लिए 940 सेंटर बनाए गए हैं। अब चार डिजिट वाली हॉलमार्किंग पूरी तरह बंद हो जाएगी। पूरी खबर पढ़ने के लिए यहां क्लिक करें